**PREDKLADACIA SPRÁVA**

Materiál Analýza stavu úrazovosti a bezpečnosti detí a mládeže v Slovenskej republike sa predkladá na rokovanie vlády na základe Plánu práce vlády Slovenskej republiky na rok 2013. Zámerom tohto materiálu je upriamiť pozornosť vlády SR na slabé miesta súčasného systému prevencie detskej úrazovosti, odstránenie ktorých by znamenalo významný zdravotný, sociálny i ekonomický prínos pre jednotlivca i spoločnosť.

Analýza poskytuje pohľad na bezpečnosť detí a mladistvých v Slovenskej republike získaný na základe Informačnej karty o bezpečnosti detí pre Slovenskú republiku a Profilu krajiny pre bezpečnosť detí na Slovensku, 2012 a jeho porovnania s profilmi 30 krajín v európskom regióne, vrátane členských krajín Európskej únie. Profily jednotlivých krajín boli vypracované podľa jednotnej metodiky hodnotenia vybraných socioekonomických determinantov a ukazovateľov výskytu úrazov detskej populácie vo veku 0-19 rokov. Pri vypracovaní profilu Slovenskej republiky boli použité existujúce oficiálne materiály zaoberajúce sa bezpečnosťou detí a mladistvých vrátane zákonov, sektorových stratégií, programov a projektov zameraných priamo alebo i nepriamo na ochranu a bezpečnosť detí, aktuálnych do júla 2012. Údaje použité v predkladanej analýze stavu úrazovosti detí a mladistvých v SR pochádzajú z dostupných databáz Svetovej zdravotníckej organizácie, Európskej podrobnej databázy úmrtnosti, zo zdrojov jednotlivých rezortov - ministerstva zdravotníctva, Národného centra pre zdravotníckych informácií, ministerstva vnútra, Policajného zboru SR, ministerstva práce sociálnych vecí a rodiny, ministerstva školstva, vedy, výskumu a športu a z prieskumu výskytu úrazovosti u detí vo veku 3 – 14 rokov, ktorý realizoval Úrad verejného zdravotníctva SR.

Predkladaná analýza poukazuje na tie oblasti v súčasnej stratégii bezpečnosti detí na Slovensku, kde je priestor na uskutočnenie zmien. Je to predovšetkým oblasť prevencie neúmyselným úrazom detí a mládeže hlavne v domácom prostredí, kde sa stáva viac ako polovica zo všetkých úrazov, okrem úrazov na dopravných komunikáciách. Z analýzy jasne vyplýva, že je nevyhnutné uskutočniť omnoho viac krokov týkajúcich sa predkladania, zavádzania a presadzovania stratégií na podporu bezpečnosti detí a mladistvých vo všetkých oblastiach, na rôznych úrovniach od národnej po miestnu, spájaním postupov v oblasti managementu, infraštruktúry a kapacít na podporu úsilia o prevenciu úrazov.

Vzhľadom na to, že problematika analýzy nie je upravená v práve Európskych spoločenstiev a Európskej únie, nebola predmetom vnútrokomunitárneho pripomienkového konania (v súlade s čl. 30 a čl. 18 Legislatívnych pravidiel vlády SR).

Predkladaný materiál nemá vplyv na rozpočet verejnej správy, na podnikateľské prostredie, na sociálne prostredie, na životné prostredie a na informatizáciu spoločnosti.